1ส.ค.โดนชนไม่จ่ายค่าหมอ
ดีเดย์ใช้อีเคลมเชื่อมข้อมูลรพ.ทั่วประเทศผู้ประสบภัยไม่ต้องควักเงิน
30 มิ.ย. 2555

ดีเดย์ใช้อีเคลมเชื่อมข้อมูลรพ.ทั่วประเทศผู้ประสบภัยไม่ต้องควักเงิน
คปภ.ได้ฤกษ์ 1 ส.ค. เริ่มใช้ระบบอีเคลมเชื่อมโรงพยาบาลทั่วประเทศ ทำให้ผู้ประสบภัยจากรถไม่ต้องสำรองจ่ายค่ารักษาตัวเองอีก
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตั้งแต่วันที่ 1 ส.ค.นี้ ผู้ประสบภัยจากรถทั้งผู้ป่วยในและผู้ป่วยนอก ทั้งในส่วนกลางและส่วนภูมิภาค สามารถเข้ารักษาพยาบาลผ่านระบบเครือข่ายคอมพิวเตอร์ออนไลน์ (EClaim) ได้โดยไม่ต้องสำรองค่ารักษาพยาบาลไปก่อน 
ทั้งนี้ ให้ทางโรงพยาบาลที่ทำการรักษาผู้ประสบภัยจากรถ สามารถวางเอกสารเบิกค่ารักษาผ่านเครือข่ายคอมพิวเตอร์กับกองทุนทดแทนผู้ประสบภัย (กองทุนฯ) ได้โดยตรง สอดคล้องกับนโยบายของรัฐบาลในการดูแลผู้ป่วยฉุกเฉินให้สามารถรับการรักษาได้ทันที
“แนวทางดังกล่าวจะลดขั้นตอน เอกสารสำหรับผู้รับการรักษา และโรงพยาบาลผู้ให้การรักษา สามารถช่วยผู้ประสบภัยได้ทันท่วงที” นายประเวช กล่าว
อย่างไรก็ตาม คปภ.จะเร่งประชาสัมพันธ์ สร้างความรู้ ความเข้าใจให้กับประชาชนทั่วไป รวมถึงผู้ที่เกี่ยวข้องทุกฝ่าย ทั้งในภาคธุรกิจประกันภัย โรงพยาบาล รวมถึงตำรวจทั่วประเทศ ถึงแนวทางการจ่ายชดเชยค่ารักษาพยาบาลผู้ป่วยฉุกเฉินจากกองทุนฯ รวมถึงสิทธิประโยชน์ที่ประชาชนได้รับจากการประกันภัยรถภาคบังคับ (พ.ร.บ.) อย่างต่อเนื่อง
นายประเวช กล่าวว่า ขณะนี้อยู่ระหว่างการพัฒนาแนวทางการจ่ายชดเชยค่ารักษาพยาบาลผู้ป่วยฉุกเฉินจากกองทุนทดแทนผู้ประสบภัย (กองทุนฯ) ซึ่งได้ทยอยเพิ่มพื้นที่การให้บริการในระบบ EClaim ทั้งในส่วนกลางและส่วนภูมิภาค ทำให้ลดขั้นตอน เอกสารสำหรับผู้รับการรักษา และ โรงพยาบาลผู้ให้การรักษา คาดว่าจะสามารถดำเนินการได้อย่างสมบูรณ์ตั้งแต่ 1 ส.ค. 2555 เป็นต้นไป
นอกจากนี้ คณะกรรมการหรือบอร์ด คปภ.ได้มีมติให้บริษัท ฟีนิกซ์ ประกันภัย (ประเทศไทย) สามารถประกอบธุรกิจได้ตามปกติตั้งแต่วันที่ 28 มิ.ย.ที่ผ่านมาเป็นต้นไป เนื่องจากบริษัทได้ดำเนินการเพิ่มทุนและปรับปรุงระบบงานและบุคลากรเสร็จแล้ว จากก่อนหน้านี้ได้ถูกสั่งให้หยุดรับประกันวินาศภัยเป็นการชั่วคราว
“บอร์ด คปภ.ยังเห็นชอบการขยายระยะเวลามาตรการ เพิ่มความยืดหยุ่น และสภาพคล่องทางการเงินให้แก่บริษัทประกันวินาศภัยที่มีภาระการชำระค่าสินไหมทดแทนจากเหตุการณ์อุทกภัยในจำนวนสูง อันได้แก่ ขยายระยะเวลาการจัดสรรสินทรัพย์หนุนหลังไม่น้อยกว่า 60% สำหรับสำรองค่าสินไหมทดแทนสุทธิอันเนื่องจากเหตุการณ์อุทกภัย และผ่อนผันให้นับเงินค้างรับจากการประกันภัยต่อ เฉพาะส่วนสินไหมทดแทนเรียกคืนจากเหตุอุทกภัยครั้งนี้จนถึงวันที่ 31 มี.ค. 2556” เลขาธิการ คปภ. กล่าว